open-index/open-wikipedia-markdown huggingface dataset:
אגם טאנה

[שמאל|ממוזער|250px|ראשיתו של [הנילוס הכחול באגם טאנה.]]
[שמאל|ממוזער|250px|[מפלי הנילוס הכחול]]**אגם טאנה** (באמהרית: **ጣና ሐይቅ**) הוא מקור הנילוס הכחול, מקור המים החשוב של אתיופיה ומצרים. הוא מספק 80% ממימי הנילוס. זהו האגם הגדול באתיופיה ושטחו, הנע סביב 3,156 קמ"ר שמשתרע בין העיר בהר דר לבין העיירה הקטנה קונזלה, הוא השלישי בגודלו באגן הנילוס. מחקר הידרולוגי העלה כי מפלס האגם צפוי להישאר יציב גם בתרחיש של בצורת קשה וממושכת: דרושה ירידה של 40-45% בכמות המשקעים הממוצעת באגן הניקוז של האגן למשך 7–8 שנים לפחות כדי שתקציב המים של האגם יצא משיווי משקל.

בראשית המאה ה-20 בריטניה בקשה להקים סכר באגם טאנה על מנת להסדיר את משטר המים באגן הנילוס, המשתרע על פני מצרים וסודאן, שהיו תחת השליטה הבריטית. אתיופיה לא קבלה את ההצעה. יש סברה, כי בריטניה גמלה לאתיופיה על כך, כאשר אפשרה לאיטליה את המעבר בתעלת סואץ בבואה לכבוש את אתיופיה.

## איי האגם
באגם יש מספר איים. מספרם משתנה בהתאם לגובה פני האגם. ההנחה היא שגובה המים ירד בשני מטר בארבע מאות השנים האחרונות. המיסיונר הפורטוגזי, מנואל דה אלמיידה, שהיה במקום במאה ה-17 מספר על 21 איים באגם, כאשר על שמונה מהם יש מנזרים. הנוסע הסקוטי ג'יימס ברוס מעיד בספר אודות מסעותיו לגילוי מקור הנילוס בשנים 1768–1773 על אחד עשר איים מיושבים באגם. יש גם מקור נוסף, המונה 37 איים, כאשר ב-19 מהם יש כנסיות או מנזרים. באיים נמצאו שרידים מימי קיסרים אתיופיים מהעבר. כן מניחים כי אוצרות של הכנסיות נשמרו באיים אלה.

## ההתיישבות היהודית סביב האגם
יהודים התגוררו בעיירה הקטנה קונזלה ובכפרים סביב לה בהם סקלט, גבגביט, פורהה, סנקרה. מרבית היהודים עלו לישראל עד שנת 2010.

## נקמת בריטניה
החל משנת 1902 בריטניה, ששלטה במצרים ובסודאן, פנתה לממשלת אתיופיה העצמאית בהצעה להקים סכר ביציאה מאגם טאנה. בריטניה ראתה בהקמת הסכר חלק ממשטר ויסות המים באגן הנילוס. היה בסכר גם אמצעי להפקת די חשמל על מנת לחשמל את כל אתיופיה - דבר שעשוי היה לתרום רבות להעלאת הרמה הכלכלית והחברתית של אתיופיה. בנוסף לכך, הציעה בריטניה לאתיופיה מענק כספי גדול ואפילו יציאה עצמאית לים סוף באמצעות נמל בתחום סומליה, לשעבר סומליה הבריטית. ממשלת אתיופיה סרבה להצעה. היא חששה כי השתלבותה בתוכנית יגרור את צירופה לתחום השליטה הבריטית. אתיופיה החליטה לשמור על העצמאות שלה מפני האימפריה הבריטית. תחנת כוח הידרואלקטרית הוקמה לבסוף בשנת 2003 ומיתנה את ספיקת המים דרך מפלי הנילוס הכחול, שנותרה מרשימה רק בעונה הגשומה.

פרופ' חגי ארליך בהרצאה בגלי צה"ל ביום 28 אוגוסט 2007 מעלה את האפשרות כי בריטניה - אולי אפילו בתת-המודע - הזניחה או הקריבה את אתיופיה בשל סירובה להקים את הסכר על האגם. עובדה היא שבריטניה אפשרה החל משנת 1934 למוסוליני להעביר את צבא איטליה, דרך תעלת סואץ דבר שהביא לתקיפת אתיופיה על ידי איטליה.

## ראו גם
* הנילוס הכחול
* מפלי הנילוס הכחול

## לקריאה נוספת


# C.F. Beckham and G.W.B. Huntingford, *Some Records of Ethiopia, 1593-1646*, (series 2, no. 107; London: Hakluyt Society, 1954), p. 35 and note.
# Paul B. Henze, *Layers of Time: A History of Ethiopia* (New York: Palgrave, 2000), p.73
.

## קישורים חיצוניים

* 

* פרויקט טאנה
* אגם טאנה
* תמונות מהאגם
* התכנון של אונסק"ו לאגם טאנה 
* פרופיל לאגם

## הערות שוליים

*
קטגוריה:אתיופיה: גאוגרפיה
טאנה
טאנה, אגם
קטגוריה:אמהרה
קטגוריה:הנילוס הכחול
פיטר האוסון

**פיטר האוסון** (באנגלית: **Peter Howson**; נולד ב-27 במרץ 1958) הוא צייר אנגלי.

## ביוגרפיה
האוסון נולד בלונדון ועבר עם משפחתו לפרסטוויק, דרום איירשייר, כשהיה בן ארבע. הוא שירת זמן קצר בצבא הבריטי, אבל עזב ב- 1979, כדי ללמוד בבית הספר לאמנות של גלאזגו. לצד אמנים נוספים בני זמנו, כגון אדריאן וישנייבסקי, סטיבן קמפבל וקן קרי, שעסק גם באמנות צורנית, הם נודעו כ- "נערי גלאזגו החדשים".

עבודותיו כללו מספר נושאים. עבודותיו המוקדמות מאופיינות בגברים מאוד שריריים, והמפורסמת בהן היא "הנווד הגיבור" (1987). מאוחר יותר, הוא היה אמן המלחמה הרשמי של מלחמת האזרחים בבוסניה ב- 1993. הוא יצר בה את כמה מעבודותיו המזעזעות ומעוררות המחלוקת, המפרטות את הזוועות שהתרחשו באותה התקופה. במיוחד ציור אחד "קרואטית ומוסלמי", שתיעד מעשה אונס, עורר מחלוקת, בחלקו בגלל תוכנו אבל גם משום שהאוסון צייר אותו לפי עדות הקרבן, מבלי שנכח באירוע. הרבה מעבודותיו מציירות את המעמדות הנמוכים באופנים סטראוטיפיים. הוא צייר מריבות בין שיכורים בעלי גופים מעוותים, המעבירים מסרים שליליים, כנראה בגלל ניסיונו שלו.

בשנים האחרונות כוללות עבודותיו נושאים דתיים; בשנות ה-2000 המיר את דתו לנצרות, לאחר תהליך גמילה מאלכוהול ומסמים, בשנת 2000. האוסון הוא גם איש תסמונת אספרגר, אחת מתסמונות הקשת האוטיסטית.

עבודותיו הופיעו במדיות שונות, כולל בבול בריטי שעיצב ב-1998, החוגג את ההישגים ההנדסיים של תום האלף, שכנראה הרגיז את המלכה, מכיוון שהוא מציג את ראשה מבצבץ מתוך ארובה. בנוסף, עבודותיו הופיעו על עטיפות אלבומים של לייב, הביוטיפול סאות', וג'קי לבן.

עבודותיו מוצגות בהרבה אוספים חשובים והוא חביב במיוחד על דייוויד בואי, סילבסטר סטאלון ומדונה, שהיוותה השראה לכמה מציוריו בשנת 2002.

## קישורים חיצוניים

* 
* האמן פיטר האוסון תורם דיוקן של ג'ון לנון, באתר הדיילי רקורד.
* האמן הסקוטי פיטר האוסון מדבר על אלוהים, אלכוהוליזם ותסמונת אספרגר, באתר הסקוטסמן.
* פיטר האוסון: הזעם הרצחני שלי, באתר הטיימס. 
* האוסון מודה: אני מסוגל להרוג

## הערות שוליים

קטגוריה:אוטיסטים בריטים
קטגוריה:ציירים בריטים
קטגוריה:אמני מלחמה בריטים
קטגוריה:אנגלים שנולדו ב-1958
ויליאם מרדית'

**ויליאם מרדית**', (באנגלית: William Meredith, 9 בינואר 1919 - 30 במאי 2007) היה משורר אמריקאי.
## ביוגרפיה
ויליאם מרדית' נולד וגדל בעיר ניו יורק. בשנת 1940 סיים בהצטיינות את לימודיו באוניברסיטת פרינסטון, שבניו ג'רזי. בעת מלחמת העולם השנייה התנדב לחיל האוויר האמריקאי, ושירת כטייס קרבי בצי האמריקאי בחזית האוקיינוס השקט, במלחמה נגד היפנים. ספר שיריו הראשון יצא לאור בשנת 1944, והוא זכה להקדמה מאת המשורר האמריקאי הידוע ארצ'יבלד מקליש.

בשנת 1950, עם פרוץ מלחמת קוריאה, התגייס שוב לשירות כטייס קרבי בצי, השתתף בפעולות רבות ואף זכה באותות הצטיינות. לאחר המלחמה שב ויליאם מרדית' אל האקדמיה, והיה במשך עשרות שנים מורה ומרצה לספרות ולכתיבה יוצרת באוניברסיטה של קולג' קונטיקט.

ויליאם מרדית' איבד את קולו לאחר התקף קשה של שבץ, אך זכה שוב ביכולת לדבר, אם כי בצורה מאוד מוגבלת, לאחר שעבר טיפולים רבים. מרדית' זכה בכמה פרסים על שירתו, פרס פוליצר ופרס הספר הלאומי האמריקאי. שירתו התפרסמה ברבים והוא אף זכה בתואר "יועץ ספריית הקונגרס לשירה", תואר שהיום הוא נקרא "שר השירה של ארצות הברית".

באחרית ימיו התעניין מאוד בספרות בולגריה, ישב שם תקופות ארוכות ותרגם וערך משירת בולגריה לאנגלית. על פעלו לקידום הספרות הבולגרית זכה באזרחות כבוד בולגרית שהוענקה לו בידי נשיא בולגריה.

לעברית לא תורגם אף ספר מספרי שירתו, אך שירים בודדים משלו תורגמו ונדפסו בכתבי עת ספרותיים בישראל.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:משוררים אמריקאים
קטגוריה:להט"בים אמריקאים
קטגוריה:בוגרי אוניברסיטת פרינסטון
קטגוריה:זוכי פרס פוליצר: שירה
קטגוריה:אמריקאים שנולדו ב-1919
קטגוריה:אמריקאים שנפטרו ב-2007
טרטרזין

**טרטרזין** (Tartrazine) הוא צבע מאכל סינתטי בגוון צהוב לימון השייך למשפחת צבעי האזו (Azo dyes). החומר מסיס במים ושיא הבליעה (בתמיסה מיימית) באורך גל של 427nm. כתוסף מזון הוא מסומן כמספר E:  **E-102**.

[ימין|ממוזער|150px|[משקה קל|משקה אינקה קולה המכיל טרטרזין]]מוסף בדרך כלל במאפים, מרקים, אטריות, ממתקים ומשקאות קלים.

## השפעות
טרטרזין מעורר תגובות אלרגיות יותר מכל צבע אזו אחר ובפרט אצל חולי אסתמה ואנשים הרגישים לאספירין. כ-0.12% מהאוכלוסייה אלרגיים לחומר. מחקרים מצאו קשר אפשרי בין צריכת טרטזין להפרעות קשב, ריכוז והיפראקטיביות וכן לסרטן המעי הגס.

## רגולציה
בשנת 2007 פורסם דו"ח של סוכנות המזון הבריטית בו נראה כי שילוב של כמה צבעי אזו ובהם טרטרזין עם סודיום בנזואט קשור להיפראקטיביות אצל ילדים, אך מחקרים רבים אחרים לא מצאו קשר זה. בעקבות הדו"ח הללו נאסר על הוספת הצבע למזון בנורווגיה בשנת 2008, אך לאחר מכן בוטל האיסור. בבריטניה הומלץ באותה השנה שתאגידים יחדלו באופן וולונטרי והדרגתי מהשימוש בחומר, ובארצות הברית נבחנת האפשרות של הוצאת החומר מכלל שימוש.

בישראל יש חובה לציין את דבר הימצאותו של התוסף במזון ובמשקה ובמוצרי קוסמטיקה.

## חלופות
חלופות טבעיות לטרטרזין כוללות את החומרים בטא-קרוטן ואנאטו (E-160b).

## שימושים במחקר
חוקרים מאוניברסיטת סטנפורד הדגימו שימוש בטרטרזין לשינוי מקדם השבירה של עור עכבר חי שמאפשרת לצמצם את פיזור האור וכך לצפות במבנים שמתחת לעור. השיטה עובדת עד לעומק של כ-3 מילימטרים ומאפשרת דרך חליפית לניטור חיות מעבדה המשמשות למחקר רפואי.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:תוספי מזון
קטגוריה:צבעי מאכל
הלמה של גאוס (פולינומים)

**הלמה של גאוס** היא שמן המשותף של כמה טענות קשורות שהוכיח קרל פרידריך גאוס בתחום הפולינומים, שהעיקריות בהן: 

# המכפלה של שני פולינומים פרימיטיביים (כלומר, פולינומים שלמקדמים שלהם אין גורם משותף) מעל השלמים היא גם פרימיטיבית.
# פולינום אי פריק (לא קבוע) מעל השלמים הוא אי פריק גם מעל הרציונליים.
# חוג הפולינומים במקדמים שלמים \Z[x] הוא תחום פריקות יחידה.

הלמות האלה נותרות נכונות אם מחליפים את חוג המספרים השלמים \Z בתחום פריקות יחידה D כלשהו (ואת שדה המספרים הרציונליים בשדה המנות של D).
באופן כללי יותר בלמות 1 ו- 2 אפשר להחליף את  \Z בתחום gcd כלשהו. גם את למה 3 אפשר להכליל לתחום gcd באופן הבא:
* אם D הוא  תחום gcd  אז חוג הפולינומים מעל  D[x] מעל  D הוא תחום gcd

מטענה זאת נובע באינדוקציה שחוג הפולינומים במספר משתנים מעל תחום פריקות יחידה הוא תחום פריקות יחידה, ובפרט חוג הפולינומים מעל שדה במספר משתנים וחוג הפולינומים מעל \Z  במספר משתנים הם תחומי פריקות יחידה.

מסקנה מיידית מלמה 2 היא הטענה הידועה כבר מימי קדם, הקובעת כי שורש ריבועי של כל מספר טבעי n שאינו מספר ריבועי הוא מספר אי רציונלי; אם הפולינום x^2 - n אינו מתפרק לגורמים ליניאריים מעל חוג השלמים, אז הוא גם לא מתפרק לגורמים ליניאריים מעל שדה השברים שלו, קרי שדה הרציונליים.

## הוכחה
קל למדי להסיק את הלמה השלישית מהשניה ואת השנייה מהראשונה.
### הוכחה ללמה הראשונה
#### הוכחה מעל חוג השלמים
יהיו \ f(x),g(x)\in \Z[t] פולינומים פרימיטייביים. אם יש למקדמי המכפלה גורם משותף שאינו הפיך, אז יש להם גורם משותף ראשוני, p. נקבל שבחוג הפולינומים מעליו \ (\Z/p\Z)[x] מתקיים השוויון fg=0. אולם זהו חוג פולינומים מעל שדה, ולכן הוא תחום שלמות, ומכאן ש f=0 או g=0. לכן לפחות אחד הפולינומים אינו פרימיטיבי.

#### המקרה הכללי
ההוכחה עבור הוא תחום פריקות יחידה כללי (או באופן כללי יותר עבור תחום gcd) דומה מאוד רק שבסוף צריך להשתמש בטענה הבאה:
* חוג הפולינומים מעל תחום שלמות הוא  תחום שלמות.

## קישורים חיצוניים
* 

גאוס

קטגוריה:פולינומים
קטגוריה:הוכחות
קטגוריה:קרל פרידריך גאוס
הנעלם

**הנעלם** (באנגלית: **The Invisible**) הוא סרט מתח על-טבעי אמריקאי משנת 2007 בבימויו של דייוויד ס. גוייר ובכיכובם של ג'סטין צ'טווין, מרגריטה לבייבה ומרסיה גיי הארדן. הסרט יצא בישראל ב-23 באוגוסט 2007 והוא חידוש של סרט שוודי בשם Den Osynlige אשר מבוסס על רומן בעל אותו השם שנכתב על ידי מאטס ואהל. הסרט צולם ברובו בוונקובר, קנדה.

## עלילה
ניק פאוול (צ'טווין) הוא תלמיד תיכון, אשר מותקף בליל נסיעתו ללונדון ומושאר ביער למות אחרי שמאשימים אותו לשווא על הסגרת פושעת. ניק מתקשה "לעבור לצד השני" ונשאר תקוע בין החיים למוות, בלי שאף אחד יוכל לראות או לשמוע אותו. כבלתי נראה, ניק צופה מהצד בעוד אמו והמשטרה מחפשים אחר גופתו ותוקפיו, וחייב למצוא את אנני (לבייבה), נערה מרדנית ששבורה ממות אימה ובורחת מהמשטרה, אשר תקפה אותו, לפני שימות מפצעיו ויעלם מבלי שאף אחד יידע איפה הוא. אחרי מאמצים רבים מצד ניק, הוא מצליח לגרום לאנני לשמוע אותו ולעזור לו.

## צוות שחקנים
***[[ג'סטין צ'טווין]]** - ניק פאוול
***מרגריטה לבייבה** - אנני ניוטון
***[[מרסיה גיי הארדן]]** - דיאנה פואל
***כריס מרקיוט** - פיט איגן

## קישורים חיצוניים
* 

* הנעלם בוואלה!

קטגוריה:סרטי 2007
קטגוריה:סרטי מתח אמריקאיים
קטגוריה:סרטי מתח על-טבעיים אמריקאיים
בית קחברידזה

**בית קַחַבֶּרידזֶה** (בגאורגית: **კახაბერისძე**) היו משפחת אצולה גאורגית בימי הביניים ששלטו על המחוזות ההיסטוריים רצ'ה ולצ'חומי (תאקוורי) מתחילת המאה האחת עשרה ועד לסוף המאה השלוש עשרה. 

מקור שם השושלת מגיע מהמילה קַחַבֶּר, בנו של ראטי מבית בר'וואשי, שושלת דוכסים שביססה את עצמה ברצ'ה, בשנות התשעים של המאה העשירית. בסביבות שנת 1184, כאשר תמר מלכת גאורגיה עלתה לכס המלכות, קחבר השני החזיק בתאקוורי (לצ'חומי) והחזיק בתואר הדוכס הגדול (אריסתוות-אריסתווי) של רצ'ה וטקווארי. קחבר, יחד עם הארכיבישוף אנטון מכותאיסי, הניחו את הכתר לראשה של תמר בטקס שהתקיים במנזר גלאתי. מאוחר יותר היווה קחבר אופוזיציה מתונה לכתר הגאורגי. 

צאצאו של קחבר הראשון, כנראה נכדו, קחבר השלישי קחברידזה, עזר לדוד השישי נארין, מלך גאורגי אנטי-מונגולי, בשנת 1259, לבסס את עצמו כמלך עצמאי בפועל במערב גאורגיה. מאוחר יותר הוא מבצע מרידת נפל כנגד המלך הגאורגי ומצדד במונגולים. הוא נאלץ, מאוחר יותר, למצוא מקלט בחצרו של אבאקה חאן (1265-1281). בשנות השבעים של המאה השלוש עשרה הוא קיבל חנינה מדוד אבל קשר נגדו שוב, נכלא ועוור. בניו גורשו לקונסטנטינופול, ובשנת 1278 לערך, בוטלה הדוכסות שלו. לאחר מכן נעלמת המשפחה מההיסטוריה של גאורגיה. 

## מקורות
* האנציקלופדיה הסובייטית גאורגית (1980), כרך 5 עמ' 448

## הערות שוליים

קטגוריה:בתי אצולה גאורגיים
קטגוריה:ממלכת גאורגיה
פרויקט שמיכת הזיכרון

[ממוזער|שמאל|250px|"שמיכת הזיכרון" מוצגת ב[וושינגטון די. סי.|וושינגטון הבירה]]

"**פרויקט שמיכת הזיכרון לנפטרים ממחלת האיידס**" (באנגלית: **AIDS Memorial Quilt**) הוא מיזם אמריקאי במסגרתו נתפרת שמיכת טלאים המציינת את חייהם של אנשים אשר נפטרו ממחלת האיידס. מיזם הנצחה זה שימש מודל לפרויקטים דומים במדינות שונות בעולם.

השמיכה מורכבת ממלבני בד ברוחב של כ-76 ס"מ ובאורך של כ-150 ס"מ. כל מלבן בד מציין את חייו של אדם אחר. מלבני הבד נתפרים על ידי קרוביו של האדם והוא נתרם לקרן "פרויקט השמות" (The NAMES Project Foundation), אשר מצרפת את הבדים לכדי יריעות ריבועיות בגודל של כ-3 מטר, המכילות בדים של שמונה אנשים.

העבודה על השמיכה החלה בשנת 1987 בעיר סן פרנסיסקו בידי קליב ג'ונס (Cleve Jones) וקבוצת מתנדבים. באותה תקופה, מרבית האנשים שנפטרו מן המחלה ומן המחלות הקשורות בה לא זכו לטקסי קבורה בשל סרובם של בתי לוויות ובתי עלמין לטפל בגופם מפחד נגיף האיידס. השמיכה שימשה לעיתים כהזדמנות היחידה של קרובים ובני משפחה להנציח את יקיריהם. כל שמיכה עשויה בטכניקה ובסגנון שונה מעט, בהתאם ליוצריו ולחייו של האדם אותה היא מנציחה. בדרך כלל השמיכה מכילה כתובות המציינות את שמו של הנפטר וכן פריטים אישיים שונים כגון בגדים, בובות של חיות, תכשיטים שהיו שייכים לנפטר וכן עיטורים העשויים חרוזים או ריקמה.

השמיכה הוצגה במלואה בפעם האחרונה בשנת 1996, אז נפרשה לאורכה של המול, השדרה המרכזית של העיר וושינגטון הבירה. הצגה נוספת של 1000 ריבועי בד נוספים, של אנשים שנפטרו מאז התצוגה בשנת 1996, התקיימה בשנת 2004 בוושינגטון.

## קישורים חיצוניים

* 

* האתר הרשמי של פרויקט השמות, כולל גלריית תמונות.

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמנות טקסטיל
קטגוריה:איידס
קטגוריה:ארצות הברית: תרבות הנצחה
תרגום שאילה

בבלשנות, **תרגום שאילה** (באנגלית: Loan translation), הידוע גם בתור **בבואה** (בלועזית: Calque), הוא מעבר של מילה או צרוף מילים משפה אחת לשפה אחרת, אבל לא בדרך של שאילה ישירה, אלא בתרגום המונח לשפת היעד. לעיתים, המילה מתורגמת במטרה ליצור מונח שחסר בשפה (או, לעיתים רחוקות, מקביל למונח קיים) תוך שמירה על אופייה. התופעה קיימת בשפות רבות.

לדוגמה, המילה "עיתון" בעברית היא תרגום שאילה של המילה Zeitung בגרמנית. הרכיב Zeit (שפירושו "זמן") תורגם לעברית במילה "עת" והסיומת ung- תורגמה לסיומת העברית -ון.

## הגדרה
בשונה מתשמו"ץ (ראשי תיבות של **ת**רגום **ש**ומר **מ**שמעות **וצ**ליל), בתרגום שאילה נשמר רק המרכיב הסמנטית (המשמעות) ואילו הצליל אובד.

בדומה לשפות אחרות, בתרגום שאילה נכנסו לעברית, החל מהעברית המקראית ועד לעברית הישראלית, הרבה מילים, צירופי לשון, וניבים מכמה שפות, בהן בפרט ארמית, יידיש, ערבית, אנגלית, גרמנית וצרפתית.

## דוגמאות
* הצירוף "גן ילדים" הוא תרגום שאילה של הצירוף Kindergarten בגרמנית (Kinder=ילדים, Garten=גן).
* המילה "איכות" היא תרגום שאילה של המילה הערבית كيفية ("כַיְפִיָּה", كيف "כַיְף"=איך), שהיא בתורה תרגום שאילה של המילה היוונית: ποιότης (המילה ποῖος פירושה: איזה, איך).
* המילה "כדורגל" מקבילה לצירוף Foot+Ball באנגלית ובגרמנית.
* הביטוי "ירח דבש" הוא תרגום Honeymoon  מאנגלית.
* "שבוֹר רגל" הוא תרגום שאילה מאנגלית Break a leg .
מאות צירופים נכנסו לעברית באמצעות תרגום שאילה מיידיש (חלקם הפסיקו להיות בשימוש). כמה דוגמאות:
"דבר אל הקיר" (רעד צו דער וואנט); "הנקודה היהודית" (דאס פינטעלע ייד); "הדג מסריח מהראש" (דער פיש שטינקט פון קאפ); "מה נשמע?" (וואס הערט זיך); "איך לפעמים" (ווי א מאל).

## ראו גם
* שאילת מילים
*אינגלוז
* ליטון של עברית

## לקריאה נוספת
* 
* רפאל ניר, **דרכי היצירה המילונית בעברית בת־זמננו** פרק 6 תרגומי שאילה, האוניברסיטה הפתוחה, 1993.

## קישורים חיצוניים

* 

## הערות שוליים

קטגוריה:בלשנות
קטגוריה:תרגום
רכבל מאצ'קה-טשקישלה

שמאל|ממוזער|250px|תרשים של רשת התחבורה באיסטנבול בעתיד. הרכבל בשחור בסמוך לבוספורוס
**רכבל מאצ'קה-טשקישלה** (טורקית **Maçka-Taşkışla Teleferiği**) הוא רכבל הפועל מאז 1993 בחלקה האירופי של איסטנבול בטורקיה. הרכבל חוצה את הגיא שבפארק הדמוקרטיה (Demokrasi Parkı) בגובה מקסימלי של 26 מטר, מאזור טקסים אל שכונת מצ'קה ברובע בייאואולו (Beyoğlu). בקו שתי תחנות במרחק של 333 מטר זו מזו, ובהפרש גבהים של 90 ס"מ בלבד. ברכבל ארבע קרוניות הערוכות בשני זוגות, ובכל קרונית שישה מקומות ישיבה. הרכבל מוביל כ-1,000 נוסעים ביום. משך הנסיעה הוא 6 דקות והרכבל יוצא אחת לכ-10 דקות. הרכבל מופעל על ידי חברת "תחבורת איסטנבול בע"מ" (İstanbul ulaşım a.ş.).

## קישורים חיצוניים

קטגוריה:איסטנבול: תחבורה
מאצ'קה-טשקישלה
מפלגת הדרך הנכונה

**מפלגת הדרך הנכונה** (טורקית **Doğru Yol Partisi, DYP**) היא מפלגה ימנית-שמרנית וחילונית בטורקיה אשר קמה ב-1983 ושלטה במדינה במהלך שנות התשעים. המפלגה נחשבת לממשיכת דרכן של המפלגה הדמוקרטית ו"מפלגת הצדק", וב-27 במאי 2007 שבה ושינתה את שמה ל"מפלגה הדמוקרטית".

מפלגת הצדק בראשות סוליימאן דמירל שלטה בטורקיה עד ההפיכה הצבאית השלישית במדינה ב-1980. מיד לאחר ההפיכה נאסר קיומן של כל המפלגות בטורקיה, ועם ביטול האיסור הקים דמירל את "מפלגת הדרך הנכונה" שהייתה מפלגת המשך ל"מפלגת הצדק" ואף אימצה את לוגו הסוס של האחרונה. עם זאת המפלגה נותרה באופוזיציה עד 20 בנובמבר 1991, עת ניצחה בבחירות ודמירל הקים את הממשלה הראשונה בראשות המפלגה (לו עצמו הייתה זו הכהונה השביעית במספר). עם מותו הפתאומי של טורגוט אזאל, נשיא טורקיה השמיני ב-1993, מונה דמירל בידי האספה הלאומית הגדולה של טורקיה לנשיא התשיעי, ואת מקומו בראשות המפלגה ובראשות הממשלה תפסה טנסו צ'ילר שהייתה לאישה הראשונה בתולדות המדינה שכיהנה כראש ממשלה. צ'ילר עמדה בראשן של שלוש ממשלות, עד שהמפלגה הפסידה בבחירות שנערכו בסוף 1995, וב-6 במרץ 1996 מסרה צ'ילר את השלטון לידי מסוט ילמז מ"מפלגת המולדת". המפלגה לקחה חלק בשתי ממשלות קואליציה עד שנת 1997 ומאז לא שבה לקחת חלק בשלטון במדינה. צ'ילר עצמה פרשה מהנהגת המפלגה ב-2002. 

לקראת הבחירות שנערכו בטורקיה ב-2007 הוכרז כי המפלגה תתאחד עם "מפלגת המולדת" ויחד יקראו "המפלגה הדמוקרטית", אולם האיחוד לא יצא אל הפועל, וב-27 במאי 2007 שינתה רק "מפלגת הדרך הנכונה" את שמה למפלגה הדמוקרטית. בבחירות שנערכו ב-22 ביולי 2007 לא עברה המפלגה את אחוז החסימה ונותרה ללא ייצוג כמפלגה באספה הלאומית. 

## ראו גם
* המפלגה הדמוקרטית (טורקיה, 1946)
* מפלגת הצדק
* שערוריית סוסורלוק

## קישורים חיצוניים
* 

קטגוריה:ערכים שבהם תבנית בריטניקה אינה מתאימה
קטגוריה:טורקיה: מפלגות
קטגוריה:טורקיה: מפלגות שמרניות
קטגוריה:מפלגות חילוניות
קטגוריה:מפלגות שהוקמו ב-1983
Reset

במחשב ובמערכת משובצת מחשב, פעולת **ריסט** (באנגלית: **reset**) היא קיצור למילה ריסטרט (באנגלית restart) המשמשת לחילוצו של המחשב ממצב תקלה (באג) שנקלע אליו, באמצעות אתחולו, כך שהוא חוזר למצבו ההתחלתי. פעולת ריסט גורמת להפסקת פעולתן של כל התוכניות הפועלות באותה עת, ולטעינתה מחדש של מערכת ההפעלה. הפעולה נעשית בדרך כלל במענה לתקלה המשבשת את פעולת מערכת ההפעלה, באופן שהיא אינה מתפקדת כראוי. מצבי תקלה קלים יותר, שאינם פוגעים במערכת ההפעלה, מאפשרים הפעלה מחדש של התוכנית הפגומה לבדה, בלי לפגוע בתפקוד הכולל של המחשב.

לעיתים, אף שפעולת מערכת ההפעלה משובשת ומצריכה ריסט, עדיין ניתן לתת למערכת ההפעלה הוראה לבצע את פעולת הריסט ("ריסט רך" - ריסט בתוכנה). במצבים קשים יותר, פעולת הריסט נעשית באמצעות לחיצה על כפתור מתאים במארז המחשב ("ריסט קשה" - ריסט בחומרה).

תדירות ביצוע פעולת ריסט מהווה מדד לחוסנה של מערכת המחשב, ובפרט לחוסנה של מערכת ההפעלה. אתגר מובהק של מפתחי מערכת הפעלה הוא להביא את מספר פעולות הריסט בה למינימום. במערכת הפעלה נתונה, אתגר דומה של מתקיניה ומתפעליה הוא ליצור קונפיגורציה שבה מספר פעולות הריסט יהיה מזערי. במבחני קבלה הנערכים לתוכנה חדשה, כחלק מתהליכי הבטחת האיכות שלה, מצבים שבהם היא גורמת לצורך בריסט מהווים כישלון במבחן.

ביצוע ריסט גורם לאתחול המחשב ללא שמירה של הנתונים המשמשים את התוכניות הפעילות, ובכך גורם לאובדן מידע שטרם נשמר. בעת ביצוע ריסט במחשב אישי, הנפגע מכך הוא המשתמש במחשב זה. בעת ביצוע ריסט בשרת, נפגעים מכך כל המנסים להשתמש בשירותי השרת באותה עת. לחיצה על כפתור הריסט במחשב אישי היא עניין פשוט, שהרי המשתמש נמצא בסמוך למחשבו. לחיצת ריסט בשרת אינה כה פשוטה, משום שלעיתים השרת נמצא בחוות שרתים מרוחקת - בקומה אחרת או בעיר אחרת. להתמודדות עם בעיה זו ניתן לצייד חוות שרתים באמצעים לביצוע ריסט מרחוק, בתקשורת.

גרסאותיה הראשונות של מערכת ההפעלה "חלונות" נודעו במסך "המוות הכחול" שהוצג בהן לעיתים קרובות, ופירושו היה שיש לבצע ריסט.

## ראו גם
* אתחול

קטגוריה:מחשבים
קטגוריה:באגים
אחד ושלושה כיסאות

"**אחד ושלושה כיסאות**" (באנגלית: One and Three Chairs) הוא שמו של מיצב משנת 1965 מאת האמן האמריקאי ג'וזף קוסות (Joseph Kosuth). היצירה מורכבת מכיסא, תצלום של הכיסא וכתובת מוגדלת ובה הגדרה מילונית של המילה "כיסא". היצירה נחשבת לאחת מן הדוגמאות הידועות של האמנות המושגית. 

העבודה היא מיצב המשתנה בכל מקום תצוגה. על פי ההוראות שחיבר קוסות למייצב ניתן לשחזר אותו בכל פעם עם כיסא אחר המלווה בתצלום שלו. האלמנטים הקבועים במיצב הם ההגדרה המילונית וכן הסידור של האלמנטים, אשר נעשה לפי תרשים מפורט.

העבודה של קוסות מעמתת בין ייצוגים סמיוטים שונים, של מה שנדמה כאובייקט אחד - כיסא. בהצמדתם זה בסמוך לזה מתעוררת שאלה אסתטית לגבי ה"מקור" של הכיסא. על פי האסכולה ה"אפלטונית" הכיסא ה"ממשי" מהווה תחליף וייצוג של האידאה של הכיסא, אולם, גישות פוסט-מודרניות יראו בכל אחד מן הייצוגים של הכיסא כתחליף.

## ראו גם
* בגידת הדימויים

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מיצבים
קטגוריה:פסלי כיסאות
קטגוריה:יצירות משנת 1965
קטגוריה:פילוסופיה באמנות
שערוריית סוסורלוק

**שערוריית סוסורלוק** (טורקית **Susurluk Skandalı**) הייתה פרשה שזיעזעה את טורקיה בשנים 1996 ו-1997, והצביעה על קשר בין רשויות השלטון, כוחות הביטחון והפשע המאורגן במדינה.

תחילתה של הפרשה בתאונת דרכים מקרית שארעה ב-3 בנובמבר 1996 בשעה 19:25 ליד סוסורלוק בנפת בלקסר במערב טורקיה, בין רכב מסוג מרצדס לבין משאית. בתאונה נהרגו שלושה מנוסעי המרצדס:
* היסיין קוג'אדא (Hüseyin Kocadağ) - בכיר לשעבר במשטרת איסטנבול; 
* אבדולה צ'טלה (Abdullah Çatlı) - מנהיג ארגון הזאבים האפורים, תנועת הנוער של מפלגת התנועה הלאומית וארגון טרור ימני, לאומי וקיצוני. בנוסף היה צ'טלה עבריין במנוסה ומבוקש בגין עבירות רצח וסחר בסמים, והתאונה חשפה את העובדה ששימש כמשתף פעולה עם המשטרה הטורקית.
* גונג'ה אוס (Gonca Us), חברתו של צ'טלה ומלכת יופי לשעבר שנחשבה כאשת הפשע המאורגן בטורקיה. 
* הנוסע הרביעי ברכב שרק נפצע היה סדט בוג'ק (Sedat Bucak), חבר האספה הלאומית הגדולה של טורקיה מטעם מפלגת הדרך הנכונה.

אם לא היה די בצירוף המטריד של נוסעי הרכב - חבר פרלמנט, שוטר בכיר לשעבר, אשת ארגון פשע ומנהיג ארגון טרור - על גופו של צ'טלי נמצאו בין היתר 2,900 דולר, 44.5 מיליון לירות טורקיות ישנות, רישיון נהיגה על שם אחד מהמט אזבאי ואישור חתום בידי מהמט איאר (Mehmet Ağar), שר המשפטים עד מרץ 1996 ולאחר מכן שר הפנים, על שם אותו מהמט אזבאי. במכונית עצמה נמצאו 7 אקדחים, 10 מחסניות, כ-300 כדורי אקדח ושתי לוחיות זיהוי לרכב הרשום באיסטנבול.

הפרשה התפתחה עד מהרה לשערורייה הגדולה ביותר בהיסטוריה של טורקיה, וגל של מחאה ציבורית שטף את המדינה. ב-8 בנובמבר 1996 הודיע שר הפנים איאר על התפטרותו מהממשלה, ומספר בכירים במשטרה, כולל מפקד משטרת איסטנבול, הושעו מתפקידם. הפרשה איימה גם על משרתם של מספר אנשי ציבור ופקידים בכירים נוספים. אחד מצעדי המחאה המתוקשרים ביותר לאחר המקרה, כונה "דקת חשיכה למען אור תמיד" (Sürekli Aydınlık İçin Bir Dakika Karanlık), ובמסגרתו כובו האורות ברחבי המדינה בכל ערב בשעה 21:00 למשך דקה, החל ב-1 בפברואר 1997 ועד ה-28 בפברואר 1997. ביום זה התחוללה בטורקיה המהפכה הצבאית הרביעית שזכתה לשם ה"מהפכה הפוסט-מודרנית" (Postmodern darbe), וראש המטות המשולבים של טורקיה אילץ את ראש הממשלה נג'מטין ארבקן, מנהיג מפלגת הרווחה המסורתית-מוסלמית, להתפטר. התפטרותו של ארבקן נבעה לכאורה מכך שהמדיניות שנקטה ממשלתו לא עלתה בקנה אחד עם עקרונות המדינה החילונית, אולם ברי ששערוריית סוסורלוק וגלי המחאה וחוסר הפופולריות של הממשלה ניצבו ברקע להתרחשות.

הפרשה הובילה להכנת מספר דוחות חקירה בענינה. הדוח הראשון היה של ארגון הביון הלאומי של טורקיה (Millî İstihbarat Teşkilatı או MİT), אך זה נחשד כדוח מניפולטיבי ו"מטעם" אשר נועד לטייח את הפרשה, והוא רק העצים את גלי ההתנגדות והמחאה. דוח חקירה נוסף הוכן על ידי פקידים במשרד ראש הממשלה, ולבסוף נערך בחודש אפריל 1997 דוח של ועדת חקירה פרלמנטרית מטעם האספה הלאומית הגדולה של טורקיה. 
הדוח קבע כי גופים רשמיים של המדינה פעלו בשיתוף פעולה עם ארגון הזאבים האפורים וגרמו למסכת המאבקים והטרור בין הימין והשמאל, אשר שטפו את המדינה בשנות ה-70. 

## ראו גם
* היסטוריה של הרפובליקה הטורקית
* הזאבים האפורים

## קישורים חיצוניים
* דוח ועדת החקירה הפרלמנטרית בעניין שערוריית סוסורלוק מ-Vikikaynak (טורקית)

קטגוריה:טורקיה: היסטוריה
קטגוריה:טורקיה: פוליטיקה
קטגוריה:פרשיות ריגול
קטגוריה:שערוריות פוליטיות
הצבא הרומי בתקופת הקיסרות המוקדמת

שמאל|ממוזער|250px|פסלון של פרש רומי מהמאה ה-1 לספירה; נמצא על קברו של קצין פרשים רומי במאה ה-19
**הצבא הרומי בתקופת הקיסרות** היווה את בסיס כוחם הפוליטי של קיסרי רומא. מקורו בארגון מחדש של הצבא הרומי שנעשה לאחר ניצחונו של אוגוסטוס בקרב אקטיום. בניגוד לצבא הרומי בתקופת הרפובליקה הצבא בתקופת הקיסרות היה צבא מקצועי שישב דרך קבע בפרובינקיות.

עם תום מלחמת האזרחים וניצחונו של אוגוסטוס על מרקוס אנטוניוס, אוגוסטוס פנה לארגון מחדש של הצבא. מתוך 60 הלגיונות ששירתו, רק 28 נשארו לשרת כצבא הסדיר, בעוד שהשאר שוחררו. הצבא נשבע שבועת אמונים לפרינקפס, ושדרות הפיקוד הופקדו תמיד בידי בני משפחתו של אוגוסטוס. בכך הפך אוגוסטוס את הצבא לאלמנט שמרני התומך במשטר, ומנע אפשרות שמצביאים פופולריים ינצלו את כוחם הצבאי, לשם ניסיון הפיכה כנגד השלטון, כפי שקרה מספר פעמים בימי הרפובליקה.

מלבד העובדה שהצבא היה כפוף למרות הקיסר, ושהחיילים בדרגות הזוטרות היו מתנדבים שראו בשירותם קריירה, הצבא הרומי בקיסרות היה ממשיכו של הצבא הרפובליקני, בתקופה שאחרי הרפורמות של גאיוס מריוס. אולם ההבדל הגדול הוא שעידן הכיבושים של שטחים חדשים הסתיים במידה רבה, בשלהי תקופת שלטונו של אוגוסטוס. לאחר מותו כמעט שלא נכבשו פרובינקיות חדשות. הצבא החל להתרכז בעיקר בשמירה על הקיים, בין אם בדיכוי מרידות של העמים הכבושים, ובין אם בקיום מסעות עונשין, כנגד הברברים שהעזו לחדור לשטחה של האימפריה.

לעובדה שהצבא בפרובינקיות הוצב ליד ערים, הייתה השפעה חשובה על תהליך הרומניזציה של האוכלוסייה המקומית. רבים מהלגיונרים בחרו להישאר בפרובינקיה עם שחרורם, ולהתחתן עם בנות המקום, ורבים מן המקומיים הועסקו בחיילות העזר ובכך ספגו את תרבותה של רומא. אולם לא תמיד הדבר היה כך, ויש מקומות שמחנות הלגיונות עוררו התמרמרות בקרב האוכלוסייה המקומית, והביאה אותה למרוד כנגד כוחה של רומא.

ההיסטוריון דיו קסיוס מצטט נאום של הקיסר מרקוס אורליוס בפני חייליו בשנת 175, בו הוא מתייחס לחייליו של המורד אבידיוס קסיוס – "קיליקיים, סורים, יהודים ומצרים". ייתכן ואזכור זה מלמד על כך שבתקופה זו יהודים עדיין שרתו לעיתים בצבאות הרומיים.

## קישורים חיצוניים
* אתר המוקדש לחיי הלגיונר בתחילת המאה ה-3 לפנה"ס 
* פרופ' ישראל שצמן, 

## הערות שוליים

*
הארט קריין

**הרולד הארט קריין** (אנגלית: **Harold Hart Crane**; 21 ביולי 1899 - 27 באפריל 1932) היה משורר אמריקאי.

## ביוגרפיה
הארט קריין נולד בעיירה גארטסויל, אוהיו למשפחה הרוסה. הוא גדל והתחנך אצל סביו מצד אביו. בשנת 1916 יצא עם אמו לאיים הקריביים, להכיר את משפחתה. מסע זה השפיע עמוקות על עולמו הרוחני ועל כתיבתו, ויחד עם התגלות נטייתו ההומוסקסואליות, הפך להיות חוויה מכוננת בחייו.

הארט קריין לא השתלב בעסקי המשפחה, והפך למשורר נווד, שנע ונד בין ניו יורק, אירופה והאיים הקריביים. הוא התפרנס בקשיים רבים ובה בעת הפך לאלכוהוליסט. הוא קשר קשרים ספרותיים ואישיים עם משוררים הומוסקסואלים ידועים אחרים, כגון פדריקו גארסיה לורקה, ואחרים. על מותו נכתבו הררי טקסטים, וביניהם גם זה: "הארט קריין, מחבר האפוס "הגשר", קפץ מסיפון אונייה לים מול חופי פלורידה, בדרכו חזרה ממקסיקו לארצות הברית, ב-26 באפריל 1932, והוא בשנתו השלושים ושלוש. קריין, שיש התולים את התאבדותו בנסיבות קיומו כ"הומוסקסואל בחברה הומופובית", היה אלכוהוליסט שבריאותו הידרדרה בערוב חייו וקפצה עליו הזדקנות מהירה, ומצבו החומרי היה נואש, בייחוד לנוכח המשבר הכלכלי הנורא שפקד את ארצו."

בשנת 1932 יצא קריין למסע למקסיקו, כדי לכתוב שירה על אחרוני האצטקים ומלכם האחרון מונטזומה. בדרכו מנמל וראקרוס לארצות הברית, התאבד בקפיצה מהאניה אל הים. קריין זכה לפרסם בחייו רק שני ספרי שירה. "הגשר", שיצא לאור בשנת 1930, ו"בנינים לבנים", שיצא לאור בשנת 1926.

שיריו המקובצים נדפסו שוב באנגלית, ב"אסופת השירים של הארט קריין", שיצא לאור בשנת 1933, ושוב בשנת 1946. ו"המכתבים של הארט קריין", שיצא לאור בשנת 1952.

הארט קריין נשאר כסמל של משורר סובל וכשרוני, ודמותו נזכרת בשירתם של אחדים מטובי המשוררים האמריקאים, כגון רוברט פינסקי ואחרים. לעברית לא תורגמו ספריו, אך שירים בודדים שלו תורגמו ונדפסו בכתבי עת ספרותיים בארץ.

## שיר לדוגמה של הארט קריין

תרגם מאנגלית עודד פלד.

## קישורים חיצוניים

* 
* 

קטגוריה:הרוגי טביעה
קטגוריה:אמריקאים ילידי אוהיו
קטגוריה:משוררים אמריקאים
קטגוריה:להט"בים אמריקאים
קטגוריה:מתאבדים: משוררים
קטגוריה:כותבי מכתבים 
קטגוריה:מתאבדים אמריקאים
קטגוריה:משוררים להט"בים אמריקאים
קטגוריה:זוכי מלגת גוגנהיים
קטגוריה:אמריקאים שנולדו ב-1899
קטגוריה:אמריקאים שנפטרו ב-1932
גאיוס טרנטיוס וארו

**גאיוס טרנטיוס וארו** (לטינית: **Gaius Terentius Varro**) היה פוליטיקאי רומאי בתקופת הרפובליקה התיכונה.

## תולדות חייו
טיטוס ליוויוס מתאר את וארו כבן של קצב, אחד מהמקצועות שנחשבו בזויים ברומא. למרות שברור שהוא לא היה חלק מאצולת הנוביליטאס, יש המפקפקים בדברי ליוויוס ורואים בהם עדות למסורת היסטוריוגרפית עוינת.

לאחר שוארו ירש מאביו סכום כסף נכבד הוא החליט להיכנס לחיים הפוליטיים והחל לעלות במעלה מסלול המשרות תוך שהוא נוקט מדיניות פופוליסטית ומשתדל למצוא את תמיכתו יותר בקרב המוני העם מאשר בקרב האצולה הסנאטורית. תחילה נבחר כקוואיסטור, אחר כך כאיידיל פלבאי וקורולי.

וארו נבחר כפראיטור בשנת 218 לפנה"ס, בשנה שלאחר מכן הוא הציע באספת הפלבס להשוות את סמכותו של המגיסטר אקוויטום מרקוס מינוקיוס רופוס לזו של הדיקטטור פאביוס מאקסימוס, ההצעה בא בעקבות הביקורת הקשה שהושמע כנגד האסטרטגיה הפביאנית שנקט בה מאקסימוס במלחמתו כנגד חניבעל, הצעתו התקבלה וסמכויותיהם הושוו. ליוויוס מייחס חלק ממניעיו של וארו לצבור פופולריות כדי להיבחר לקונסולאט על גלי התמיכה של מתנגדיו של מקסימיוס.

וארו התמודד למשרת הקונסול של שנת 216 לפנה"ס ונבחר בזכות תמיכתם של המוני העם ולמרות ההתנגדותם העיקשת של הנוביליטאס והסנאט. פיקד על הצבא הרומי בתבוסתו הגדולה בקרב קאנאי בשנת 216 לפנה"ס בעת המלחמה הפונית השנייה נגד קרתגו, המסורת ההיסטוריוגרפית מאשימה את וארו בכך שבחר לצאת לקרב בתנאים לא נוחים לצבא הרומי אולם יש חוקרים שסבורים שיציאה לקרב הייתה החלטה של הסנאט ולא הייתה תלויה בדעתם של הקונסולים.

וארו הצליח להימלט משדה הקרב והגיע עם שרידי צבאו שמנו עשרת אלף אנשים לקאנוסיום שם התבצר מאחורי חומות העיר. הקונסול השני, לוקיוס אמיליוס פאולוס, נהרג בקרב.

לאחר התבוסה בקרב קאנאי קיבל את אזור פיקנום בין 215 - 213 לפנה"ס במסגרת הפרוקונסולט. אחר כך החזיק באטרוריה בתפקיד פרופראיטור ונלחם נגד עזרובעל ברקה, אחיו של חניבעל באזור זה. בשנת 200 לפנה"ס שירת כלגאטוס באפריקה.

## קישורים חיצוניים

## הערות שוליים

קטגוריה:רומאים בתקופת הרפובליקה
קטגוריה:קונסולים ברפובליקה הרומית
קטגוריה:נובוס הומו
פרנטרי גלי

**פרנטרי גלי** (באנגלית: **Frentree Gully**) הוא פרוור של מלבורן, אוסטרליה במדינת ויקטוריה. הפרוור ממוקם במורדות רכס הדנדנונג.

## סביבה

מאפייני הסביבה הטבעית של הפרוור הם חלקים מהפארק הלאומי של רכס הדנדנונג, אשר מהווים תפאורת רקע, במיוחד עבור חלקו הכפרי של הפרוור. חלקים חשובים בפארק זה כוללים "גבעת עץ אחד", שביל קוקודה - שביל זיכרון לזכר שביל קוקודה במלחמת העולם השנייה. המקום מהווה גם אתר לפיקניקים ופעילות ספורטיבית.

## היסטוריה
פרנטרי גלי, בתחילה נקרא פרן פרנטרי גלי, על שם הערוץ העובר מ"גבעת עץ אחד" אל עיירת פרנטרי גלי עילית. הנוף הציורי ושופע צמחייה החל למשוך מבקרים עוד בשנות 1870. בשנת 1882 הערוץ הותר לשימוש ציבורי. החל משנת 1880 העיירה גדלה, חנויות הוקמו, בתי מלון, כנסיות ובית ספר. עם הגעת קו הרכבת (המשך של קו לאחד מפרבווי מלבורן - רינגווד) בשנת 1889, האזור הפך נגיע יותר למבקרים.
בתחילה הקו הסתיים בפרנטרי גלי עילית, עם קו צר המגיע לגמברוק ב-1900. מחוז פרנטרי גלי הוכרז בשנת 1889. משרדי המחוז הישנים, בפרנטרי גלי, שוחזרו וכעת מאכלסים את שירות הבריאות הקהילתי. בעבר שימשו המבנים גם כספרייה.

המבלסייד הומסטד, בדרך אוליבבנק, הוא אתר הבסיס של אגודת נוקס. האתר נבנה בשנות 1890 ומהווה מוזיאון מקומי. המוזיאון מציג אוסף מרשים של מסמכים היסטוריים ותמונות משנות 1800.
ריהוט, מכשור וציוד חקלאי מקורי המשקף את חיי החלוציות ופיתוח של האזור. המלסייד פתוח כל יום ראשון מ-1 בצהריים ועד 4 אחר הצהריים.

בתחילת שנות 1900, 180 האקרים של פארק קנט שימשו למרעה, חקלאות, גידול שיבולת שועל ושמירת משק חי.

## קהילה

בפרוור ישנה ספרייה קהילתית ומרכז קהילתי, בה נערכים פסטיבלים בחודש מרץ כל שנה.
בפרוור ישנם גם שני פאבים, בבורווד ואזור קניות בשם מאונטיין גייט.
כמו כן גם כפר גמלאים בשם אמארו.

מרכול קהילתי ממוקם ברחוב אלפין 18, הוקם על ידי מרכז חלומות בייסייד כדי לספק מצרכים למוגבלי תנועה בקהילה במחירים סבירים. שירות זה זמין לכולם ולא רק לבעלי מגבלות בריאותיות. הארגון פועל ללא מטרות רווח.

## ספורט

הפעילות ספורטיבית בפרוור היא קריקט, נטבול, כדורסל, פוטבול, בייסבול, טניס, שחייה, טניס שולחן, כדורת דשא והתעמלות קרקע.

## קבוצות קהילתיות

הקבוצות הקהילתיות בפרוור הן הצופים, רוטרי ומועדון פרובס.

## חינוך

בתי הספר כוללים (בית הספר השני פרנטרי גלי (7–12), נסגר ב-2007), קולג' סט. ג'וזף (בנים קתוליים, 7-12), ושבעה בתי ספר כולל ווטלוויו, פרנטרי גלי צפון, פארק קנט, סט. ג'ון הבפטיסט ופירהילס.

## תחבורה

בפרוור ישנה תחנת רכבת הממוקם ברחוב סטיישן, ליד מתחם הקניות. שירות אוטובוסים גם כן פועל.

## קישורים חיצוניים

* ספריית פרנטרי גלי

קטגוריה:פרוורי מלבורן
קטגוריה:יישובים שהוקמו ב-1880
אנדראה קור

**אנדראה ג'יין קור** (באנגלית: **Andrea Jane Corr**; נולדה ב-17 במאי 1974) היא סולנית להקת הפופ-רוק האירית הקורס ושחקנית. היא גם מנגנת על חלילית אירית בלהקה. יחד עם יתר הלהקה, עסקה רבות בפעילויות צדקה שונות.

## ביוגרפיה
אנדראה קור נולדה בדאנדוק, מחוז לאות', באירלנד, הבת הצעירה של ג'ין וגרי קור, שני מוזיקאים. היא, אחיותיה הגדולות, קרולין (נולדה ב-1973) ושרון (נולדה ב-1970) ואחיה ג'ים (נולד ב-1964), הקימו את הלהקה הקורס על מנת להיבחן לסרט "The Commitments" שיצא ב-1991. למרות שכל הארבעה הופיעו בסרט, רק אנדראה קיבלה תפקיד שכלל דיבור. כמה שנים אחר-כך, במחזמר "Evita", היא שיחקה את פילגשו של חואן פרון בתפקיד שכלל רק שירה.

ב-2002 צצו שמועות שהיא הולכת לשחק כלארה בהפקת טלוויזיה בריטית על פי הנובלה של בוריס פסטרנק, "דוקטור ז'יוואגו", אבל בסוף הדמות שוחקה על ידי קירה נייטלי.

ממרץ 2006 הקורס לקחו תקופת פגרה ממוזיקה כי לג'ים, קרולין ושרון יש משפחות שהם רצו לבלות איתן יותר זמן http://www.digitalspy.co.uk/article/ds30891.html. בנובמבר 2006 הוציאה הלהקה את אלבום אוסף הלהיטים השני שלה, שנקרא "".

קור היא קתולית אדוקה.

בשנת 2025 השתתפה בעונתה השישית של תוכנית המציאות הבריטית, "הזמר במסכה", בתור החילזון והייתה למודחת השביעית. 

## קריירת סולו
קור הקליטה את אלבום הסולו הראשון שלה, שנקרא "Ten Feet High" https://web.archive.org/web/20070228163521/http://www.thecorrswebsite.com/news/feb07/feb06.htm.
האלבום, שהופץ מהשבוע השלישי של יוני 2007, הופק על ידי נלי הופר והמפיק בפועל בונו מלהקת U2. חוץ מלשיר, היא גם מנגנת בפסנתר. 11 רצועות באלבום נכתבו על ידי קור והנותרת היא גרסת כיסוי לשיר של הלהקה Squeeze, "Take Me I'm Yours" http://www.hotpress.com/music/2903257.html. ב-3 ביוני 2007 יצא הסינגל הראשון מהאלבום לתחנות רדיו ברחבי אירלנד.

## חיים אישיים
בשנת 2009 התחתנה עם ברט דזמונד, בתם נולדה בשנת 2012 ובנם נולד בשנת 2014.

## דיסקוגרפיה
### אלבומי סטודיו

### סינגלים

## פילמוגרפיה

## קישורים חיצוניים

* 

* האתר הרשמי של הקורס
* ראיון I Like Music עם אנדראה קור 2007 - ilikemusic.com
* ראיון Newzline עם אנדראה קור

## הערות שוליים

קטגוריה:זמרות איריות
קטגוריה:זמרות-יוצרות איריות
קטגוריה:זמרות פופ איריות
קטגוריה:חברים במסדר האימפריה הבריטית
קטגוריה:אמניות אטלנטיק רקורדס
קטגוריה:משתתפי הזמר במסכה (תוכנית טלוויזיה בריטית)
קטגוריה:איריות שנולדו ב-1974
סברינה (סרט, 1995)

**סברינה** (באנגלית: **Sabrina**) הוא סרט קולנוע משנת 1995. תסריט הסרט הוא עיבודם של ברברה בנדק ודייוויד רייפיל לסרט הקולנוע משנת 1954 בשם זהה. הסרט משנת 1954 התבסס על המחזה "סברינה היפה".

הסרט בוים על ידי סידני פולאק, והשתתפו בו האריסון פורד בתפקיד ליינוס לאראבי, ג'וליה אורמונד בתפקיד סברינה, וגרג קיניר בתפקיד דייוויד לאראבי.

## עלילת הסרט

## הבדלים בין גרסאות הסרט
גיבור העלילה בגרסת 1995, ליינוס לאראבי הוא אדם אנטיפת ושונא אדם.

בגרסת שנות ה-50 סברינה לומדת בישול, ואילו בגרסת 1995 סברינה לומדת עיצוב אופנה, דבר שמעיד על ההבדל החברתי בין שנות ה-50 לשנות ה-90 בדבר מקצוע שנחשב "יוקרתי" ובדבר מעמד האישה ומיקומה.

הפסקול של הסרט הולחן על ידי ג'ון ויליאמס ואחד השירים מבוצע על ידי סטינג.

הסרט נכשל כלכלית, בעיקר בשל ההשוואה לאיכות הסרט משנת 1954 ולשחקנים הטובים שהשתתפו בו (ובהם אודרי הפבורן, המפרי בוגרט וויליאם הולדן).

## קישורים חיצוניים

קטגוריה:חידושים לסרטים
קטגוריה:סרטי 1995
קטגוריה:סרטי דרמה קומית
קטגוריה:סרטי האריסון פורד
קטגוריה:סרטי קומדיה רומנטית
קטגוריה:סרטים אמריקאיים
קטגוריה:ערכים שבהם תבנית בריטניקה אינה מתאימה
קטגוריה:סרטים עם מוזיקה מאת ג'ון ויליאמס
Schweigt stille, plaudert nicht, רי"ב 211

**Schweigt stille, plaudert nicht** (בגרמנית: "שקט נא, הפסיקו לקשקש!", נודעת גם כ**קנטטת הקפה**) היא קנטטה חילונית (רי"ב 211) שהולחנה על ידי יוהאן סבסטיאן באך בשנים 1732–1734.

הקנטטה מספרת באופן משעשע על ההתמכרות לקפה, כפרשנות סאטירית לבעיה בוערת בלייפציג של המאה השמונה עשרה, היכן שנוגנה היצירה לראשונה.

לברית הקנטטה, שנכתבה על ידי כריסטיאן פרידריך הנריצי, מרעיפה פנינים רבות כגון: "אם לא יורשה לי לשתות שלוש פעמים ביום ספלון קפה, אצטמק מרוב עינויים, כמו צלי של עז." – שורות שבוודאי הוערכו מאוד על ידי פטרוני בית הקפה של צימרמן בלייפציג, שם נוגנה לראשונה היצירה, כמעין פרסומת של המאה השמונה-עשרה.

## קישורים חיצוניים

* פרטי הקנטטה, באתר קנטטות באך
* טקסט הקנטטה, באתר קנטטות באך (בתרגום לעברית)

קטגוריה:קנטטות מאת יוהאן סבסטיאן באך
קטגוריה:תרבות קפה
I Am the Night

**I Am the Night** ("אני הוא הלילה") הוא אלבום האולפן השלישי של להקת המטאל האמריקאית פנטרה. האלבום יצא לאור בשנת 1985 תחת חברת התקליטים העצמאית מטאל מג'יק, אשר שייכת לג'רי אבוט, אביהם של חברי הלהקה ויני פול ודיימבאג דארל, מפיק וכותב שירים בסגנון קאנטרי, אשר תפקד גם כאמרגן הלהקה וגם כמפיק האלבומים העצמאיים שלה, תחת השם "The Elder"/"The Eldn" ("הבכיר"/"המבוגר"). הקלטות האלבום בוצעו באולפני פנטגו, שנמצאים בעיירה פנטגו, בטקסס, ארצות הברית.

כדרכו של קודמו, האלבום השלישי של פנטרה נעשה כבד יותר מבחינת מלודיה, מבחינת קצב ומבחינת מבנה השירים. אל סגנון הגלאם מטאל/הארד רוק ששלט בשני האלבומים הקודמים של הלהקה, מצטרפים הסגנונות ספיד מטאל והבי מטאל והאלמנטים הקצביים והמלודיים שבהם. שירים כגון "Come-On Eyes" ,"Down Below" ושיר הנושא של האלבום מהווים דוגמה לשינוי מקצבי השירים, ואת המעבר לריפים ונגינה מהירים וכבדים יותר.

אלבום זה נתן לפנטרה דחיפה גדולה מבחינה פרסומית, וכלי תקשורת המסקרים מטאל מרחבי כל העולם התחילה לתת בלהקה יותר עניין, יחסית לפרסום שקיבלו קודם לכן. זהו גם האלבום האחרון שבו השתתף הסולן טרנס לי.
## רשימת שירים
# "Hot and Heavy" - 4:06 
# "I Am the Night" - 4:27
# "Onward We Rock" - 3:56
# "D*G*T*T*M" - 1:43
# "Daughters of the Queen" - 4:16
# "Down Below" - 2:39
# "Come-On Eyes" - 4:13
# "Right on the Edge" – 4:06
# "Valhalla" - 4:05
# "Forever Tonight" - 4:10
## מבצעים
* טרנס לי - סולן
* דיימבאג דארל - גיטרה
* ויני פול - תופים
* רקס בראון - גיטרה בס
## הערות
* שמותיהם של רקס בראון, ויני פול ודיימבאג דארל נכתבו בקרדיטים באלבום בתור "רקסס רוקר" (Rexx Rocker), וינס אבוט (Vince Abbott) ודארל אבוט (Darrell Abbott) בהתאמה. 
* קליפ שני יוצא ללהקה, לשיר "Hot and Heavy".
* האלבום מכר כ-25,000 עותקים כשיצא.

## קישורים חיצוניים

קטגוריה:אלבומי פנטרה
קטגוריה:אלבומים באנגלית
Metal Magic

**Metal Magic** ("**קסם המטאל**") הוא אלבום האולפן הראשון של להקת המטאל האמריקאית פנטרה. האלבום יצא לאור בשנת 1983 תחת חברת התקליטים העצמאית מטאל מג'יק, אשר שייכת לג'רי אבוט, אביהם של חברי הלהקה ויני פול ודיימבאג דארל, מפיק וכותב שירים בסגנון קאנטרי, אשר תפקד גם כאמרגן הלהקה וגם כמפיק האלבומים העצמאיים שלה, תחת השם "The Elder"/"The Eldn" ("הבכיר"/"המבוגר"). הקלטות האלבום בוצעו באולפני פנטגו, שנמצאים בעיירה פנטגו, בטקסס, ארצות הברית.

אלבומה הראשון של פנטרה הוא בסגנון גלאם מטאל/הארד רוק, וביחד עם שלושת האלבומים הבאים שהוציאו מוכלל האלבום בפי המעריצים ב"תקופת הגלאם" של הלהקה. האלבום עצמו נשמע כמושפע רבות מן הלהקות ואן היילן וקיס. דוגמה טובה לכך ניתן למצוא בפתיחת השיר הראשון באלבום. מעבר לכך שלשמו "Ride My Rocket" יש דמיון רב לשם השיר של הלהקה קיס "Rocket Ride", נגינת הגיטרה של דאיימבג מזכירה בסגנונה את סגנונו המיוחד של גיטריסט העבר של קיס, אייס פרלי. תוקפה של הנחה זו עוד מתחזק בהתחשב בעובדה שלפני צאת האלבום הלהקה ניגנה במועדונים גרסאות כיסוי לשירים של ואן היילן וקיס.

## רשימת שירים
# "Ride My Rocket" - 4:55 
# "I'll Be Alright" - 3:13
# "Tell Me If You Want It" - 3:44
# "Latest Lover" - 2:54
# "Biggest Part Of Me" - 4:49
# "Metal Magic" - 4:17
# "Widowmaker" - 3:03
# "Nothin' On (But The Radio)" – 6:27
# "Sad Lover" - 3:27
# "Rock Out" - 5:45

## מבצעים
* טרנס לי - סולן
* דיימבאג דארל - גיטרה
* ויני פול - תופים
* רקס בראון - גיטרה בס

## הערות
* שמותיהם של טרנס לי, רקס בראון, ויני פול ודיימבאג דארל נכתבו בקרדיטים באלבום בתור "טרי גלייז"(Terry Glaze), "רקסס רוקר" (Rexx Rocker), וינס אבוט (Vince Abbott) ודארל אבוט (Darrell Abbott) בהתאמה. 
* ממוצע הגילאים של חברי הלהקה בעת שחרור האלבום עמד על 18.5.

## קישורים חיצוניים

סיקור האלבום באתר Kickedinthface.com

קטגוריה:אלבומי בכורה מ-1983
קטגוריה:אלבומי פנטרה
קטגוריה:אלבומים באנגלית
קטגוריה:אלבומים בהוצאה עצמית
דרוסוס יוליוס קיסר

שמאל|ממוזער|250px|דרוסוס יוליוס קיסר
**דרוסוס יוליוס קיסר** (7 באוקטובר 14 לפנה"ס – 14 בספטמבר 23), היה אציל רומאי מן השושלת היוליו-קלאודית. הוא היה בנו היחיד של הקיסר טיבריוס, בן-דוד מצד האם של הקיסר קליגולה, בן דוד מצד האב של הקיסר קלאודיוס, ודוד מדרגה שנייה של הקיסר נירון.

## תולדות חייו
דרוסוס נולד בשנת 14 לפנה"ס, אביו טיבריוס היה בנו החורג של הקיסר אוגוסטוס ואמו ויפסניה אגריפינה הייתה בתו של המצביא הבכיר ביותר בתקופה, מרקוס ויפסניוס אגריפה.

עם מותו של אגריפה בשנת 12 לפנה"ס אוגוסטוס הכריח את טיבריוס להתגרש מוויפסניה ולשאת לאישה את בתו יוליה אלמנתו של אגריפה. בניגוד למנהג הרומאי אחרי גירושיו של הוריו דרוסוס נשאר לחיות עם אמו, ככל הנראה מכיוון שאוגוסטוס רצה להרחיק אותו מהחצר הקיסרית מכיוון שחשש שהוא יהווה תחרות לשני נכדיו ובניו המאומצים גאיוס ולוקיוס שאותם הועיד כיורשיו.

דרוסוס הפך לבן משפחת היוליים בשנת 4 עם אימוצו של אביו על ידי אוגוסטוס באותה שנה הוא נשא לאישה את דודניתו ליווילה, שהייתה גם אחותו של אחיו המאומץ גרמניקוס, לזוג נולדו שלושה ילדים יוליה והתאומים טיבריוס וגרמניקוס.

דרוסוס היה ידוע כאדם בעל אופי אלים וברוטאלי, אחרי שכמה פעמים הכה מספר חברים ממעמד הפרשים הוא זכה לכינוי האירוני קסטור על שם אחד מהאלים הפטרונים של מעמד הפרשים, כמו כן חרבות חדות זכו לכינוי דרוסיאן על שמו.

הקריירה הציבורית של דרוסוס התחילה בשנת 11 לספירה כשמונה כקוואיסטור, בשנת 14 לספירה כשטיבריוס ירש את אוגוסטוס כקיסר הוא נשלח לדכא את מרד הלגיונות שחנו בפאנוניה, הוא הופיע בפני החיילים המורדים וקרא להם לסיים את המרד תוך שהוא מבטיח להם שיביא את דרישותיהם לטיפולו של אביו והסנאט הרומי אולם החיילים שקצה נפשם בסחבת בטיפול בעניינים דחו את בקשתו של דרוסוס. למזלו של דרוסוס באותו לילה התרחש ליקוי לבנה, מכיוון שרוב החיילים המורדים ראו את הדבר כאות מבשר רעות גרם הדבר להרגעת המרד, דרוסוס ניצל את הרגיעה כדי להחזיר את המשמעת ללגיונות ולהוציא להורג את מנהיגי המרד. בשנה שלאחר מכן דרוסוס כיהן לראשונה כקונסול.

דרוסוס הפך ליורש המיועד של אביו עם מותו של אחיו המאומץ גרמניקוס בשנת 19 לספירה. מעמדו התחזק שכיהן כקונסול של שנת 21 לספירה יחד עם אביו טיבריוס ושנה לאחר מכן קיבל את הסמכות הטריבונית, משרה שהייתה שמורה באופן בלעדי לקיסר וליורשיו המיועדים. מעמדו הביא אותו למאבק עם מפקד המשמר הפרטוריאני סיאנוס שטיבריוס העביר לו רבות מסמכויותיו בשעה שפרש מרומא לאי קאפרי.

דרוסוס נפטר בשנת 23 לספירה, תחילה סברו שמותו נגרם מנסיבות טבעיות אולם בשנת 31 לספירה עם נפילתו של סיאנוס אשתו לשעבר גילתה במכתב לטיבריוס שלווילה, שפותתה על ידי סיאנוס, הייתה אחראית למותו של דרוסוס, אולם יש היסטוריונים שמפקפקים בגרסה זו ורואים בה תעמולה ותו לא.

## קישורים חיצוניים

* 

קטגוריה:רומאים בתקופת הקיסרות
קטגוריה:השושלת היוליו-קלאודית
קטגוריה:קונסולים בקיסרות הרומית
קטגוריה:אישים שחיו במאה ה-1 לפנה"ס
קטגוריה:נפטרים ב-23
משה אירנשטיין

**משה אליהו אירנשטיין** (ג' בכסלו תרפ"ו, 20 בנובמבר 1925 – ה' באלול תשע"ד, 31 באוגוסט 2014) היה איש ציבור חרדי, חסיד גור. הוא היה ראש עיריית בני ברק באופן לא רצוף: בין השנים ה'תשמ"ג - ה'תש"ן 1983–1990, ה'תשנ"ג-ה'תשנ"ה 1993-1995. סגן יו"ר מרכז אגודת ישראל.

## ביוגרפיה
נולד בפולין לחנוך וחנה אירנשטיין. בשנת 1935 עלה עם משפחתו לישראל. נשוי ליפה, בתו של זלמן בן יעקב (ינקלביץ'), שכיהן כחבר הכנסת מטעם אגודת ישראל.

אירנשטיין היה פעיל בהנהגת חסידי גור בסניף של אגודת ישראל בבני ברק מראשית שנות ה-60. בשנות ה-70 היה סגן יו"ר מרכז אגודת ישראל ויו"ר הוועדה למען השבת בבני ברק. בשנת 1978 נבחר למועצת עיריית בני ברק כנציג שני של חסידות גור ברשימה החרדית המאוחדת, אחרי יצחק מאיר. לקראת הבחירות בשנת 1983 הוא הועמד בראש הרשימה החרדית האשכנזית 'למען בני ברק התורתית' והיה מועמדה לראשות העיר. בבחירות קיבל אירנשטיין 55% מהקולות והרשימה שלו זכתה ב-9 מתוך 21 מקומות במועצה. בקדנציה הראשונה גיבש אירנשטיין קואליציה מקיר לקיר. בשנים 1991-1993 העביר את כיסא ראש העיר לנציג של דגל התורה, ירחמיאל בויאר, בהתאם להסכם רוטציה.

תפקידו הסתיים בשנת 1995, עם החלטת שר הפנים דאז דוד ליבאי על הדחתו והקמת ועדה קרואה לניהול העיר זאת בעקבות השחיתות הרבה שפשתה בעיר.

נודע במרצו הרב ויזמותיו המקוריות. בין מפעליו: מגדל המים החדש של בני ברק, החוף הנפרד המשותף של הרצליה ובני ברק, הקמת בניין העירייה החדש, ברית ערים תאומות עם עיריית ברוקלין שהניבה את הקמת פארק ברוקלין שבפאתי שכונת רמת אלחנן, הפשרת בנייה על גגות גני ילדים לשם הקמת בתי כנסת מגזריים (בעיקר של חסידות גור אליה השתייך), וכן הפשרת הפרדסים הגדולים טריווקס וברמן לבנייה עירונית תוך הפקעת שטחים נרחבים למען הציבור ופיתוחם. כמו כן היה היוזם לפיתוח BBC - בני ברק ביזנס סנטר - מרכז העסקים הראשי של בני ברק הממוקם בשכונת פרדס כץ בצפון העיר.

בשנת 1986, במהלך הלווית הרב יעקב לנדא, הכריז אירנשטיין כי בהתאם לבקשתו בנו הרב משה יהודא ליב לנדא ימלא את מקומו ברבנות העיר. ההכרזה עוררה סערה בעיר, בשל התנגדות הרב שך למינוי.

במערכת הבחירות לכנסת החמש עשרה הוצב במקום ה-111 הסמלי ברשימת יהדות התורה. בבחירות לכנסת השש עשרה והשבע עשרה הוצב במקום ה-120 והאחרון ברשימה ובבחירות לכנסת השמונה עשרה הוצב במקום ה-119 ברשימה.

## הערות שוליים

קטגוריה:חסידי גור
קטגוריה:ראשי עיריית בני ברק
קטגוריה:פעילי אגודת ישראל
קטגוריה:אנשי העלייה החמישית
קטגוריה:ראשי עיריות חסידים
קטגוריה:ישראלים שנולדו ב-1925
קטגוריה:ישראלים שנפטרו ב-2014
Projects in the Jungle

**Projects in the Jungle** ("פרויקטים בג'ונגל") הוא אלבום האולפן השני של להקת המטאל האמריקאית פנטרה. האלבום יצא לאור בשנת 1984 תחת חברת התקליטים העצמאית מטאל מג'יק, אשר שייכת לג'רי אבוט, אביהם של חברי הלהקה ויני פול ודיימבאג דארל, מפיק וכותב שירים בסגנון קאנטרי, אשר תפקד גם כאמרגן הלהקה וגם כמפיק האלבומים העצמאיים שלה, תחת השם "The Elder"/"The Eldn" ("הבכיר"/"המבוגר"). הקלטות האלבום בוצעו באולפני פנטגו, שנמצאים בעיירה פנטגו, בטקסס, ארצות הברית.

אלבומה השני של פנטרה ממשיך את סגנון הגלאם מטאל/הארד רוק אותו התחילו לעשות באלבומם הראשון, אך ניתן לראות בבהירות מאפיינים של רוק ומטאל כבדים ומלודים יותר אשר נכנסים אל השירים. לצד מספר שירים אשר בהם ניתן למצוא מאפיינים מסגנון הפופ כגון "Takin' My Life", קיימים שירים כגון שיר הנושא של האלבום והשיר "Heavy Metal Rules" משתמשים באלמנטים הקיימים בסגנון ההבי מטאל. כמו כן, השיר "Blue Light Turnin' Red" - כולו כשיר המפורסם "Eruption" של להקת הרוק ואן היילן - הוא סולו ארוך, ללא מילים או מבנה השיר בסיסי הקיים בסגנון המוזיקה מסוג זה.
טיעון זה רק מחזק ומאשש את הדעה הרווחת, אשר גורסת כי הכיוון הסגנון הכללי אליו מתקדם האלבום הוא מלודי יותר וכבד יותר מקודמו.

## רשימת שירים
# "All Over Tonight" - 3:36 
# "Out for Blood" - 3:09
# "Blue Light Turnin' Red" - 1:38
# "Like Fire" - 4:01
# "In Over My Head" - 3:58
# "Projects in the Jungle" - 3:05
# "Heavy Metal Rules" - 4:18
# "Only a Heartbeat Away" – 4:01
# "Killers" - 3:30
# "Takin' My Life" - 4:31

## מבצעים
* טרנס לי - סולן
* דיימבאג דארל - גיטרה
* ויני פול - תופים
* רקס בראון - גיטרה בס

## הערות
* סולן הלהקה - אשר נכתב בקרדיטים של האלבום הקודם כ"טרי גלייז"(Terry Glaze) - שונה, ומהאלבום הנוכחי והלאה הוא צוין בקרדיטים כטרנס לי.
* שמותיהם של רקס בראון, ויני פול ודיימבאג דארל נכתבו בקרדיטים באלבום בתור "רקסס רוקר" (Rexx Rocker), וינס אבוט (Vince Abbott) ודארל אבוט (Darrell Abbott) בהתאמה. 
* קליפ ראשון יוצא ללהקה, לשיר "All Over Tonight".

## קישורים חיצוניים

קטגוריה:אלבומי פנטרה
קטגוריה:אלבומים באנגלית
Power Metal (אלבום)

**Power Metal** ("מטאל כוחני") הוא אלבום האולפן הרביעי של להקת המטאל האמריקאית פנטרה. האלבום הופץ בשנת 1988 על ידי חברת התקליטים העצמאית מטאל מג'יק השייכת לג'רי אבוט, אביהם של חברי הלהקה ויני פול ודיימבאג דארל, מפיק וכותב שירים בסגנון קאנטרי, אשר תפקד גם כאמרגן הלהקה וגם כמפיק האלבומים העצמאיים שלה, תחת השם "The Elder"/"The Eldn" ("הבכיר"/"המבוגר"). הקלטות האלבום בוצעו באולפני פנטגו, שנמצאים בעיירה פנטגו, בטקסס, ארצות הברית.

שוב, כ"מנהגה" של פנטרה, "Power Metal" הוא הכבד מבין ארבעת האלבומים הראשונים של הלהקה, והוא האלבום אשר סוגר את מה שנקרא בפי המעריצים "תקופת הגלאם" של הלהקה.
בניגוד לשלושת האלבומים הקודמים, שהלהקה הוציאה בשנים עוקבות (אלבום בשנה, בין השנים 1983 ל-1985), האלבום הזה יצא בהפרש של 3 שנים מקודמו. בזמן הזה פיל אנסלמו החליף את טרנס לי בתפקיד סולן הלהקה.
הפעם, עם הסולן החדש, הסגנון המוזיקלי של פנטרה השתנה, וכבר כמעט ואיבד את האלמנטים מסגנון הגלאם מטאל/הארד רוק איתו התחילו.

## רשימת שירים

## מבצעים
* פיל אנסלמו - סולן
* דיימבאג דארל - גיטרה, שירה בשיר "P.S.T. 88"
* ויני פול - תופים
* רקס בראון - גיטרה בס
* מארק פרארי - קולות רקע, גיטרה בשירים "Proud to Be Loud" ו"We'll Meet Again"

## הערות
* שמותיהם של חברי הלהקה - אשר נכתבו בקרדיטים של האלבומים הקודמים כ"רקסס רוקר" (Rexx Rocker), וינס אבוט (Vince Abbott) ודארל אבוט (Darrell Abbott) - שונו, ומהאלבום הנוכחי והלאה הופיעו בקרדיטים כרקס בראון, ויני פול ודיימבאג דארל, בהתאמה.
* האלבום מכר יותר מ-30,000 עותקים כשיצא.
* את השיר "Proud to Be Loud" גיטריסט הלהקה קיל (Keel) מארק פרארי כתב, הלחין, השתתף בהפקתו ואף ניגן בהקלטה בגיטרת הליווי. בנוסף לכך, הוא מנגן ב"We'll Meet Again" את הסולו השני בשיר.
* הגיטריסט דיימבאג דארל נמצא בתפקיד הסולן בשיר "P.S.T. 88".
* השיר "Proud to Be Loud" מופיע בפסקול של הסרט דוני דארקו תחת שם הלהקה הבדוי "Dead Green Mummies". סיבה למקרה זה היא שהלהקה לא רצתה לקבל קרדיט על השיר (כפי שארבעת אלבומיה הראשונים לא נמצאים בדיסקוגרפיה המצוינת באתר הלהקה) ולכן המציאה את שם הלהקה הפיקטיבי הנ"ל.

## קישורים חיצוניים

* ריאיון עם הגיטריסט מארק פרארי על האלבום Power Metal
* סקירת האלבום באתר metal-observer.com

קטגוריה:אלבומי פנטרה
קטגוריה:אלבומים באנגלית